Zece persoane au murit şi alte 40 au fost rănite, dintre care nouă grav, duminică într-un accident de autocar la Mersin, în sudul Turciei, au comunicat autorităţile turce, potrivit AFP, scrie AGERPRES.
„Un autocar care circula de la Diyarbakir la Istanbul s-a ciocnit cu două maşini şi un camion pe autostradă în districtul Yenice, la Tarsus, în provincia Mersin. Zece dintre concetăţenii noştri şi-au pierdut viaţa”, a comunicat pe reţeaua X ministrul de interne, Ali Yerlikaya.
Alte 40 de persoane au fost rănite, dintre care nouă grav, a declarat ministrul sănătăţii, Fahrettin Koca.
Autocarul interurban care face legătura între Diyarbakir (sud-est) şi Istanbul a deviat brusc şi a lovit două maşini şi un camion care veneau în direcţia opusă, potrivit presei turce.
Răniţii au fost transferaţi la spitale din Mersin şi Adana, în sudul Turciei, a adăugat ministrul sănătăţii.
Preşedintele turc, Recep Tayyip Erdogan, a prezentat condoleanţe rudelor victimelor într-un mesaj difuzat pe contul său de X.
„Autorităţile noastre competente au deschis imediat ancheta necesară asupra accidentului”, a precizat acesta.